ET Euroopa Liidu Teataja C 311/6

EURESi HARTA

2010/C 311/05

EUROOPA KOORDINATSIOONIAMET, edaspidi „EURESi koordinatsiooniamet”, mis on loodud nõukogu määruse (EMÜ) nr 1612/68 artikliga 21 ettenähtud tingimuste alusel,

võttes arvesse komisjoni 23. detsembri 2002. aasta otsust 2003/8/EÜ, millega rakendatakse nõukogu määrust (EMÜ) nr 1612/68 vabade töökohtade ja töötaotlejate vahenduse osas, (1) edaspidi „otsus”, eriti selle artiklit 8,

võttes arvesse töötajate vaba liikumise nõuandekomitee ja töötajate vaba liikumise tehnilise komitee arvamust ja pärast konsulteerimist EURESi kõrgetasemelise strateegiarühmaga,

ON VASTU VÕTNUD KÄESOLEVA EURESi HARTA,

mida nimetatud otsuse artiklis 3 osundatud EURESi liikmed (liikmesriikide määratud eriasutused) ja EURESi partnerid (kõik muud osalevad organisatsioonid, sealhulgas tööturu osapoolte organisatsioonid) EURESi koostöö raames tegutsedes järgivad.

I OSA

EURESi TEGEVUSE KIRJELDUS

EURESi tegevus on EURESi liikmete kõikides kohalikes kontorites pakutavate teenuste lahutamatu osa. EURESi liikmed võtavad eesmärkide ning tulemuslikkuse näitajate määratlemisel arvesse üleeuroopalist dimensiooni ning eelkõige Euroopa tööhõivestrateegiat. EURESi liikmed ja partnerid teevad koostööd selle integratsiooni tugevdamiseks.

Liikuvust tuleks edendada „õiglase liikuvuse” põhimõtteid järgides, eelkõige võideldes mitteametliku töötamise ja sotsiaalse dumpingu vastu, mis tähendab, et alati tuleb tagada kõikide tööõigusega seotud reeglite ja õigusnormide täitmine.

1.1. Töövahendusteenused

EURESi liikmed ja partnerid aitavad aktiivselt kaasa tööjõu liikumise kasvule Euroopa tööturul ning vahetavad omavahel teavet vabade töökohtade ja töötaotluste kohta. Teave vabade töökohtade kohta peab olema kehtiv, täpne ja piisav, et tööotsijad saaksid töötaotlemisel teha põhjendatud otsuseid. Erilist tähelepanu pööratakse tööpakkumistele, mille puhul on tööandja eriliselt huvitatud muude Euroopa maade tööliste töölevõtmisest. Teavet vabade töökohtade kohta vahetatakse III osas kirjeldatud ühtse korra kohaselt.

EURESi liikmed ja partnerid osutavad teabe- ja nõustamisteenuseid tööotsijatele ja liikuvatele töötajatele (piiriülesed töötajad, võõrtöötajad (2) ja lähetatud töötajad), samuti tööandjatele, sealhulgas isikutele, kellel on teabealased erivajadused, näiteks noored, eakad, puuetega inimesed ja naised, samuti ELi sisserännanud töötajate pereliikmed. Kõnealuste teenuste hulka kuuluvad:

— Tööpakkumised ja -taotlused EURESi liikmed ja partnerid aitavad välisriigis töötada soovivatel tööotsijatel leida sobivaid tööpakkumisi ja nõustavad neid töötaotluse ja Euroopa Liidu ühtset standardit järgiva elulookirjelduse koostamisel. Tööotsijatel on võimalik esitada oma elulookirjeldus EURESi CV-andmebaasi sisestamiseks.

— Abi muudest Euroopa maadest pärit töötajate töölevõtmisel EURESi liikmed ja partnerid annavad teavet ja aitavad tööandjaid tööjõu värbamisel muudest riikidest ning nõustavad neid võimalike kandidaatide sobivuse väljaselgitamisel. Nad täiustavad EURESi CV-andmebaasi, et võimaldada tööandjatele juurdepääs välisriigis töötada soovivate töötajate andmetele.

— Teave elu- ja töötingimuste kohta EURESi liikmed ja partnerid annavad ajakohastatud, täpset ja mitmekülgset teavet ja nõu elu- ja töötingimuste kohta EURESi liikmesriikides.

— Teave tööturgude kohta EURESi liikmed ja partnerid annavad teavet hetkesuundumuste kohta Euroopa tööturul, sealhulgas tööjõu kättesaadavuse, tööjõupuuduse ja -ülejäägi kohta.

EURESi teenused on üldjuhul tasuta. Kui EURESi liikmed ja partnerid kehtestavad mingid tasud, ei tohi EURESi tasud erineda samaväärsete siseriiklike teenuste eest makstavast tasust.

1.2. Riikidevaheline, valdkondlik ja piiriülene koostöö

EURESi liikmed ja partnerid edendavad ja tugevdavad koostööd võrgustiku raames. EURESi liikmed ja partnerid, kes on spetsialiseerunud teatud kutsealadele või konkreetsetele isikurühmadele, näiteks juhtiv- ja teadustöötajatele, arendavad riikidevahelist koostööd asjaomastes sektorites nii EURESi võrgustiku kui ka muude asjaomaste Euroopa tasandi algatuste ja struktuuride raames.

Lisaks sellele arendavad EURESi liikmed piiriülest koostööd piiriüleste alade tööturu osapoolte, kohalike ametiasutuste ning muude piirialadel asuvate asjaomaste kohalike ja piirkondlike organisatsioonidega, et parandada kohalikke tööturutingimusi ja töötajate liikuvust ning seega toetada nende alade majanduslikku ja sotsiaalset arengut.

1.3. Liikuvust takistavate asjaolude jälgimine ja hindamine ning vastumeetmete kavandamine

Liikuvust takistavate asjaolude kooskõlastatud jälgimise tagamiseks ning selliste takistuste kõrvaldamisele kaasaaitamiseks jälgivad EURESi liikmed koostöös EURESi asjaomaste partnerite või muude asjaomaste allikatega korrapäraselt erandlikke oskustööliste üle- ja puudujääke ning takistusi töötajate liikuvusele, sealhulgas erinevusi seadusandluses ja haldusmenetlustes. Nad peaksid kindlaks tegema, millisel tasandil on võimalik sellised takistused kõrvaldada.

II OSA

RAKENDUSLIKUD EESMÄRGID, KVALITEEDISTANDARDID NING EURESi LIIKMETE JA PARTNERITE KOHUSTUSED

2.1. Tööpakkumiste andmebaaside ühildamine

Kõikide EURESi liikmete ja partnerite avaldatud tööpakkumised on kättesaadavad kõikidele muudele liikmetele ja partneritele tänu ühtsele süsteemile ja ühistele mudelitele (nagu on kirjeldatud III osas), mis võimaldavad tööpakkumisi kaasaegse tehnoloogia kaudu laiemalt levitada.

Lisaks sellele tagavad EURESi liikmed ja partnerid üksteise kiire teavitamise töökohtadest, mille puhul on tööandja avaldanud soovi palgata välisriigi töötajaid või mida tõenäoliselt hakkavad taotlema teiste liikmesriikide kodanikud.

2.2. Teabevahetus

2.2.1. Teabevahetus vabade töökohtade kohta

EURESi liikmed ja partnerid tagavad, et muudelt liikmetelt ja partneritelt saadud teave vabade töökohtade kohta töödeldakse viivitamata ja avaldatakse nende vastutusalas olevates süsteemides ning tehakse üldsusele kättesaadavaks.

Nad tagavad, et teave vabade töökohtade kohta oleks piisavalt kvaliteetne, et tööotsijad saaksid teha põhjendatud otsuseid sobiva töökoha taotlemiseks ning tööandjad saaksid töötaotlusi kõige sobivamatelt kandidaatidelt.

EURESi liikmed peavad tagama, et vabade töökohtade kuulutusi avaldatakse vaid niikaua, kuni need töökohad on saadaval.

— Kui tööandjal on piisavalt kandidaate või ta on selle töökoha täitnud, tuleb tööpakkumine otsekohe peatada või lõpetada.

— EURESi liikmed kontrollivad kõiki tööpakkumisi, mis on olnud avaldatud teatava arvu nädalaid, ning teevad kindlaks, et vanad tööpakkumised kehtivad, või lõpetavad selliste tööpakkumiste avaldamise, mis enam ei kehti.

2.2.2. Töötaotluste vahetus

EURESi liikmed ja partnerid tagavad tööotsijate töötaotluste ja elulookirjelduste vahetuse nii oma riigi piires kui ka väljaspool seda.

EURESi liikmed ja partnerid tegelevad töötaotlustega hoolikalt ja annavad tööotsijatele nende kohta täielikku teavet.

— Kui töötaotlused esitatakse otse tööandjale, peab vastutav tööhõivetalitus võimaluse korral tööandjalt küsima tagasisidet oma tööpakkumisele ja võtma asjakohaseid meetmeid, mis soodustaksid taotluste esitamist.

— Kui töötaotlused esitatakse kohaliku tööhõivetalituse või EURESi nõustaja kaudu, tuleb taotlejatele teatada, kas nende töötaotlused on tööandjale edastatud või mitte.

EURESi koordinatsiooniamet toetub EURESi liikmete ja partnerite praktilistele kogemustele, et välja töötada töötaotluste üleeuroopaline standard, mis tagaks töötaotluste läbipaistvuse, asjakohasuse ja võrreldavuse.

2.2.3. Teave elu- ja töötingimuste kohta ning tööturu teave

EURESi liikmed vahetavad korrapäraselt teavet oma riikide elu- ja töötingimuste kohta III osas kirjeldatud ühtses vormis, mis hõlbustab teabevahetust liikmete ja partnerite vahel. Lisaks võimaldavad nad juurdepääsu teabele, mis käsitleb tööõigust, töölepinguid ja sotsiaalõigusnorme.

Lisaks I osas nimetatud korrapärasele liikuvuse takistuste jälgimisele ja hindamisele vahetavad EURESi liikmed regulaarselt teavet tööturu olukorra ja suundumuste kohta piirkondade, tegevusvaldkondade ja võimaluse korral töötajate kvalifikatsioonide lõikes.

Teave peab olema ajakohastatud, täpne ja kergesti kättesaadav. Kättesaadavuse tagamiseks tuleb kogu teave edastada asjaomases riigikeeles ning samuti inglise, prantsuse ja saksa keeles.

EURESi liikmed ajakohastavad korrapäraselt elu- ja töötingimuste ning tööturuteabe andmebaase ning järgivad sealjuures eelnevalt kokkulepitud mudeleid, ülesehitust ja tähtaegu.

2.2.4. Euroopa Liidu ühise töökohtade ja liikuvuse portaali loomiseks ja ülalpidamiseks vajalik lisateave

Teabevahetus eespool nimetatud valdkondades moodustab osa Euroopa tööjõu oskuste ja liikuvuse integreeritud teabeportaalist.

Teenuste ja teabekorralduse edasiseks täiustamiseks võib EURESi koordinatsiooniamet nõuda EURESi liikmetelt ja partneritelt tööotsijatele ja tööandjatele vajalikku lisateavet. See peaks ühtlasi kaasa aitama töökohtade ja õppimisvõimaluste andmebaaside ladusamale toimimisele nii riigi kui ka muudel tasanditel, sest andmebaasid ühendatakse Euroopa tasandil ja lisatakse seejärel EURESi veebisaidile.

Tagatakse ka juurdepääs muudes Euroopa tasandi võrgustikes koondatud teabele.

2.2.5. Juurdepääs vahetatavale teabele

Et võimaldada EURESi nõustajatele ja üldsusele täielik juurdepääs vahetatavale teabele, peavad EURESi liikmed tagama vajalikud tehnilised vahendid ja teenused, näiteks avalikud internetipunktid.

2.2.6. Isikuandmete kaitse

Teabevahetusel ja teabele juurdepääsu võimaldamisel järgivad EURESi liikmed ja partnerid kõiki asjakohaseid isikuandmete kaitset käsitlevaid õigusnorme.

2.3. EURESi töötajad, nende kvalifikatsioon ja koolitus

EURESi edukus sõltub nii tõhusast tehnilisest võrgustikust kui ka kvalifitseeritud töötajatest, kes on valmis tegema piiriülest koostööd.

2.3.1. EURESi juhatajad, nõustajad ja muud töötajad

Iga EURESi liige määrab oma organisatsiooni sees EURESi juhataja. EURESi juhataja ülesanded on järgmised:

— toetada üldist integreerumist ja edendada liikuvust kogu Euroopas ning EURESi koostööd eelkõige liikmesorganisatsioonide tasemel;

— koordineerida EURESi tegevust ning valmistada ette ja juhendada EURESi tegevuskavade rakendamist asjaomases liikmesriigis;

— tagada, et EURESi liige saavutab eesmärgid ja täidab oma kohustused õigeaegselt;

— levitada teavet EURESi nõustajatele ja teistele asjaomastele huvirühmadele;

— esindada asjaomast EURESi liiget EURESi töörühmas;

— anda tagasisidet EURESi koordinatsiooniametile ja EURESi töörühmale;

— aidata välja selgitada põhi- ja täienduskoolituse või muude koolituste potentsiaalsed taotlejad (tulevased või tegutsevad EURESi nõustajad või muud isikud).

Iga EURESi liige tagab, et kõik töötajad tema vastutusalas saavad eespool kirjeldatud tegevuseesmärkide saavutamiseks ning normide ja kohustuste täitmiseks vajaliku ettevalmistuse ja koolituse.

Lisaks peavad EURESi liikmed ja partnerid määrama EURESi nõustajad, kes töötavad ühes EURESi liikme või partneri organisatsioonis. EURESi nõustajad peavad nõuetele vastamiseks oskama lisaks oma emakeelele kas inglise, prantsuse või saksa keelt. Nõustajad täidavad järgmisi ülesandeid:

— liikuvuse asjatundjatena koordineerivad nad teabe edastamist ning aitavad tööandjaid ja tööotsijaid nõustamise ja tööjõu värbamise küsimustes;

— aitavad kaasa EURESi teenuste integreerimisele oma organisatsioonis ning korraldavad koolitusi ja pakuvad tuge oma organisatsiooni töötajatele;

— arendavad koostööd EURESi võrgustiku raames;

— aitavad luua EURESi võrgustikule positiivset mainet, olles professionaalsed, viisakad ja klientidele orienteeritud.

EURESi nõustajad peavad täitma mitmesuguseid ülesandeid, millest mõnede puhul on vaja teatavat eriettevalmistust.

EURESi juhatajad ja partnerid määravad EURESi nõustajatele konkreetsed ülesanded ja tähtaja EURESi tegevuse rakendamiseks.

Iga ametisse määratud EURESi nõustaja jaoks tuleb koostada individuaalne ametijuhend ning seda korrapäraselt ajakohastada. Ametijuhend peab olema kooskõlastatud kõikide asjaomaste osapooltega (EURESi nõustaja, EURESi juhataja, tasandijuht, tööturu osapoolte organisatsioonid, kui EURESi nõustaja kuulub sellisesse organisatsiooni). Individuaalseid ametijuhendeid tuleks kasutada erinevat tüüpi EURESi nõustajate koolitusvajaduste väljaselgitamiseks ja neile koolituskavade koostamiseks.

EURESi liikmed ja partnerid tagavad, et EURESi nõustajatel oleksid olemas neile määratud ülesannete täitmiseks vajalikud ressursid. Selliste ressursside all peetakse eelkõige silmas järgmist:

— EURESi ülesannete täitmiseks võimaldatud tööaeg, soovitavalt täistööaeg, kuid mitte vähem kui pool täistööajast;

— töökoha sisseseade;

— teavitamiseks, juhendamiseks ja nõustamiseks vajalikud vahendid;

— osalemine põhi- ja täienduskoolituses (mis põhineb väljaselgitatud koolitusvajadustel ja kokkulepitud koolituskaval).

2.3.2. Koolitused

EURESi liikmed ja partnerid tagavad EURESi juhatajatele, EURESi nõustajatele ja muudele töötajatele, keda tõenäoliselt kaasatakse EURESi teenuste osutamisel, asjakohase ettevalmistuse ja koolituse.

Kõik potentsiaalsed EURESi nõustajad peaksid läbima Euroopa tasandil korraldatava põhikoolituse programmi, millele eelneb põhikoolituseks ettevalmistav programm, mille korraldavad EURESi liikmed. Piiriülese koolituse programmis keskendutakse konkreetsetele, võimalik et piiriüleseid tööturgusid käsitlevatele teemadele.

Samuti on soovitatav, et kõik EURESi juhatajad, EURESi nõustajad ja muud EURESi teenuste osutamisega tegelevad töötajad võtaksid regulaarselt osa täienduskoolitustest (kas klassis või virtuaalselt), lähtudes kindlakstehtud koolitusvajadustest ja kokkulepitud koolituskavast.

EURESi liikmed ja partnerid aitavad aktiivselt kaasa igat liiki koolituse korraldamisele kogu võrgustikus. Nad võivad koostöös EURESi koordinatsiooniametiga korraldada külastusi ja lähetusi teiste liikmesriikide ametnikele näiteks seminaride ja konverentside vormis ning samuti täiendusprogramme erialapersonalile.

2.4. EURESi suunised ja tegevuskavad

2.4.1. EURESi suunised

Pärast konsulteerimist EURESi kõrgetasemelise strateegiarühmaga võtab EURESi koordinatsiooniamet iga kolme aasta järel vastu EURESi tegevussuunised järgnevaks kolmeks aastaks, edaspidi „EURESi suunised”.

EURESi suunistes kirjeldatakse üldiseid tegevuseesmärke asjaomasel ajavahemikul ja kõikide Euroopa Ühenduse pakutavate rahaliste toetuste tingimusi.

2.4.2. Tegevuskavad

Iga kolme aasta järel esitavad EURESi liikmed oma tegevuskavad järgnevaks kolmeks aastaks.

Tegevuskavad koostatakse EURESi suuniste alusel ja need sisaldavad järgmist:

— otsuse artiklis 9 sätestatud asjaolusid, nimelt: a) peamised tegevused, millega EURESi liige tegeleb võrgustiku raames, sealhulgas määruse (EMÜ) nr 1612/68 artiklis 17 sätestatud rahvusvahelised, piiriülesed ja valdkondlikud tegevused; b) määruse (EMÜ) nr 1612/68 II osa rakendamiseks eraldatud inimressursid ja rahalised vahendid; c) kavandatud tegevuste seire ja hindamise kord, sealhulgas iga-aastane komisjonile saadetav teave. Tegevuskavad sisaldavad ka hinnangut eelmise ajavahemiku tegevustele ja saavutatud edule;

— iga suunise rakendamiseks vajaliku strateegilise arengu kirjeldust ja hinnangut, mis hõlmab kogu EURESi suunistes käsitletud ajavahemikku.

Vajaduse korral kajastatakse lisaks eespool nimetatud asjaoludele ka koostööd EURESi partneritega.

2.4.3. Piiriülese tegevuse erieeskirjad

Vastavalt otsuse artikli 8 lõike 2 punkti a alapunktile ii arendavad EURESi liikmed ja partnerid ühiselt piiriülest koostööd EURESi piiriülese partnerluse ja/või piiriülese koostöö raames.

Piiriülese partnerluse peamised ülesanded on järgmised:

1) pakkuda tegelikele ja potentsiaalsetele piiriala töötajatele ja nende tööandjatele EURESi nõustajate ja partnerlustes osalevate organisatsioonide muude töötajate kaudu klienditeenuseid, jagades ja vahetades teavet ja nõuandeid vabade töökohtade ja töötaotluste ning elu- ja töötingimuste kohta ning andes muud asjakohast teavet piiriala tööturu olukorra kohta, näiteks sotsiaalkindlustus, maksustamine, tööõigus jne;

2) soodustada töövahendustegevust piiriülesel tööturul ja arendada välja ühiseid tööpakkumistegevusi ja projekte ning suunata tööotsijaid kutse- ja haridusalaseid koolitusvõimalusi käsitleva teabe juurde;

3) tagada pidev teabeliikumine ja -vahetus piirialadel tegutsevate EURESi nõustajate korrapäraste otsekontaktide kaudu;

4) jälgida piirialadel liikuvust takistavaid asjaolusid ja pakkuda piirkondlike, riiklike ja Euroopa tasandi otsustajatele sobivaid lahendusi selliste takistuste kõrvaldamiseks;

5) koordineerida, toetada ja töötada välja projekte, mille eesmärk on parandada tööturu toimimist piirialadel, tehes muu hulgas koostööd muude asjaomaste programmidega, et muuta piiriülest partnerlust koordineerivad struktuurid iseseisvalt toimivaks.

Neile ülesannetele võib lisada veel täiendavaid ülesandeid, olenevalt sellest, kuidas kohalik olukord ja majandustingimused seda nõuavad.

2.4.3.1. EURESi piiriülese partnerluse ja tegevuse korraldamine

Piiriülene partnerlus hõlmab kõikide asjaomaste piirkondade riiklikke tööturuasutusi, EURESi liikmete poolt määratud ametiühinguid ja tööandjate organisatsioone kooskõlas asjaomaste riikide eeskirjade ja tavadega. Partnerite hulka võivad samuti kuuluda:

— piirkondlikud ja kohalikud asutused või nende ühendused;

— kutseõppega tegelevad organisatsioonid, ülikoolid ja kõrgkoolid;

— muud piiriülese tööturuga seotud isikud.

Kõik partnerid on pühendunud partnerluse eesmärkide saavutamisele ja aitavad finantseerida selle tegevust. Piiriüleseid partnerlusi käsitatakse kui selgelt määratletud eesmärkidega alalisi võrgustikke.

EURESi piiriülesed partnerlused on teenuseosutajad, kes tegelevad mõne kindla piiriülese piirkonnaga Euroopa Majanduspiirkonnas või Šveitsis. Nad tegutsevad, lähtudes ühe enda vastutusel määratud EURESi liikme strateegilistest juhistest. Asjaomaste EURESi liikmete juhatajad (3) on ühtlasi piiriülese partnerluse juhtkomitee liikmed, kellel on hääleõigus.

2.4.3.2. EURESi piiriülese partnerluse sisemine töökorraldus

Kõik partnerlused võivad vabalt otsustada oma sisemise töökorralduse üle, järgides usaldusväärse ja tõhusa finantshalduse reegleid. Partnerlus peaks looma juhtkomitee, milles on esindatud kõik osalevad organisatsioonid. Juhtkomiteesse peab kuuluma partnerlusele strateegilisi juhiseid koostama valitud EURESi liige. Juhtkomitee peaks olema partnerluse peamine otsuseid tegev organ, mis tagab partnerluse üldise sidususe ja töötab välja EURESi suunistele vastava strateegia. Juhtkomitee ülesanded on eelkõige:

— töötada välja ettepanekuid piiriüleste partnerluste kolme ja ühe aasta tegevuskavade jaoks ning prognoosida nendeks tegevusteks vajalikke eelarvelisi vahendeid;

— tagada tegevuste tõhus rakendamine, järelevalve ja hindamine, sealhulgas finantstegevuse hindamine, ning hinnata korrapäraselt tegevuste tagajärgi;

— määrata koordinaator, kes tagab partnerluse nõuetekohase toimimise.

2.5. EURESi võrgustiku edendamine

EURESi võrgustiku eduka toimimise jaoks on ülimalt oluline, et nii võimalikud kliendid kui ka EURESi liikmes- ja partnerorganisatsioonides aktiivselt tegutsevad isikud oleksid võrgustikuga loodud võimalustest täielikult teadlikud.

2.5.1. Kommunikatsioonistrateegia ja tegevuskavad

EURESi koordinatsiooniamet osaleb koos EURESi liikmete ja partneritega üldise kommunikatsioonistrateegia arendamises, et tagada võrgustiku järjepidevus ja sidusus selle kasutajate jaoks.

EURESi liikmed töötavad üldise strateegiaga kooskõlas välja siseriiklikud võrgustiku edendamise kavad ja lisavad need riiklikele EURESi kolme ja ühe aasta tegevuskavadele.

EURESi partnerid võtavad osa asjaomaste EURESi liikmete ja koordinatsiooniameti kavandatud teavitamis- ja edendamistegevusest.

EURESi liikmed ja partnerid tagavad, et nende teabe- ja reklaammaterjalid on kooskõlas üldise kommunikatsioonistrateegiaga ja EURESi koordinatsiooniameti teabega.

2.5.2. EURESi logo

EURESi teenindusmärk ning seda iseloomustav logo kuuluvad komisjonile. EURESi liikmed ja partnerid kasutavad EURESi logo kõikide EURESiga seotud toimingute puhul.

EURESi logo all esitatud teave peab olema kooskõlas Euroopa Liidu poliitika ja huvidega ning EURESi eesmärkidega.

Ainult EURESi koordinatsiooniamet võib anda kolmandatele isikutele loa kasutada EURESi logo, kusjuures ta teavitab sellest EURESi liikmeid ja partnereid. EURESi liikmed ja partnerid annavad koordinatsiooniametile viivitamata teada, kui esineb logo kuritarvitamist kolmandate isikute poolt.

2.6. EURESi tegevuse järelevalve ja hindamise põhimõtted

EURESi teenuste kvaliteedi ja tõhususe tõstmise eesmärgil kohustuvad EURESi liikmed ja partnerid jälgima ja hindama kõiki nende vastutusalas rakendatavaid EURESi toiminguid kvantiteedi, kvaliteedi ja mõju seisukohast.

EURESi liikmed ja partnerid esitavad korrapäraselt koordinatsiooniametile andmeid tööpakkumiste hulga, käsitletud töötaotluste ja töölevõtmiste kohta vastavalt võrgustikus kehtestatud ühisele aruandlusvormile. Esitada tuleb ka klientide arv, kes vajavad muud liiki nõustamist. Sinna hulka kuuluvad andmed personaalsete ning samuti IT-vahenditega seotud teenuste kohta.

Kõikides EURESi liikmete ja partnerite toimingutes ja projektides sõnastatakse selgelt eesmärgid ja tulemusnäitajad, mis võimaldavad hinnata, kas eesmärgid on saavutatud kooskõlas EURESi suunistega. Neid eesmärke ja tulemusnäitajaid kasutatakse EURESi koordinatsiooniametile esitatavates korrapärastes aruannetes.

Iga EURESi liikme kolme aasta tegevuskavas antakse üldine hinnang EURESi tegevuse hetkeolukorrale asjaomases riigis, kusjuures hinnatakse ka EURESi tegevuste ja teenuste kvaliteeti, klientide rahulolu ja EURESi mõju.

EURESi koordinatsiooniamet korraldab EURESi tegevuse välishindamise vähemalt iga kolme aasta järel alates komisjoni otsuse vastuvõtmisest.

III OSA

ÜHTNE SÜSTEEM NING ÜHISED MUDELID TEABE VAHETAMISEKS

Teabe vahetamise süsteemid ja kord on EURESi võrgustiku toimimiseks äärmiselt olulise tähtsusega. EURESi liikmed ja partnerid järgivad tööturu ja liikuvusega seotud teabe vahetamisel ühtset süsteemi ja ühiseid mudeleid, mis EURESi koordinatsiooniamet on kehtestanud tihedas koostöös EURESi liikmete ja partneritega.

Ühtne süsteem käsitleb muu hulgas järgmisi teabevahetuse üldisi põhimõtteid:

— vahetatava teabe liik;

— teabe vahetamise sagedus;

— muude EURESi liikmete ja partnerite ligipääs teabele.

Ühiste mudelitega määratakse igat liiki teabe jaoks selle edastamise sisu ja vorm.

EURESi liikmed teevad koostööd muude asjaomaste siseriiklike asutustega, et tagada edastatava teabe vastastikune täiendavus ja ühtsus.

EURESi liikmed ja partnerid teevad koostööd, et arendada vahendeid ja meetodeid teenuste ja teabesüsteemide täiustamiseks, võttes muu hulgas kasutusele uue infotehnoloogia.

Brüssel, 26. oktoober 2010 EURESi koordinatsiooniameti nimel peadirektor Robert VERRUE

(1) EÜT L 5, 10.1.2003, lk 16.

(2) Kaasata võib ka kolmandate riikide kodanikke, kui neil on õigus töötada teises ELi/EEA liikmesriigis (ja Šveitsis).

(3) Vastavalt komisjoni otsuse 2003/8/EÜ artikli 3 punktile a on EURESi liikmed kesksed riiklikud tööturuasutused.